钦定古今图书集成/明伦汇编/官常典/第429卷 > 汉
## 钦定古今图书集成/明伦汇编/官常典/第429卷 > 汉

汉承秦制，设中尉以徼循京师。后改“执金吾”、中垒、武
库诸令、丞，左右京辅都尉皆属之。设城门等八校尉，
掌诸门屯兵骑士，皆有丞、司马以佐之。

按《汉书百官公卿表》：“中尉，秦官，掌徼循京师，有两丞、
候、司马千人。武帝太初元年更名执金吾。属官有中
垒、寺互、武库、都船四令丞。都船、武库有三丞，中垒两
尉。又式道左右中候、候丞及左右京辅都尉、尉、丞兵
卒皆属焉。初，寺互属少府，中属主爵，后属中尉。自太
常至执金吾，秩皆中二千石，丞皆千石。”

〈注〉如淳曰：“所谓游徼，徼循禁备盗贼也。”师古曰：“徼谓遮绕也。徼音二钓反。”候及司马及千人，皆官名也。《属国都尉》云“有丞、候千人”，《西域都护》云：“司马、候千人，各二人。”凡此千人，皆官名也。应劭曰：“吾御也，常执金革以御非常。”师古曰：“金吾，鸟名也，主辟不

祥，天子出行，职主先道，以御非常，故执此鸟之象，因以名官。如淳曰：“《汉仪注》有寺互、都船狱令，治水官也。” 应劭曰：“式道，凡三候，车驾出还，式道候持麾至宫门，门乃开。” 师古曰：“式，表也。”

城门校尉，“掌京师城门屯兵。有《司马》、十二城门候。”

〈注〉师古曰：“八屯各有司马也，门各有候。萧望之置小苑东门候，亦其比也。”

中垒校尉，掌北军垒门内外，掌西域。

〈注〉师古曰：“掌北军垒门之内，而又外掌西域。

屯骑校尉掌骑士，步兵校尉掌上林苑门屯兵，越骑
校尉掌越骑。”

〈注〉《如淳》曰：“越人内附，以为骑也。”

《长水校尉》掌长水宣曲胡骑。

〈注〉《师古》曰：“长水，胡名也。宣曲，观名，胡骑之屯于宣曲者。”

又有“胡骑校尉”，掌池阳胡骑，不常置。

〈注〉《师古》曰：“胡骑之屯池阳者也。”

射声校尉，掌待诏射声士。

〈注〉服虔曰：“工射者也。冥冥中闻声则中之，因以名也。”应劭曰：“须诏所命而射，故曰待诏射也。”

虎贲校尉“掌轻车”，凡八校尉，皆武帝初置，有丞、司马。
自“司隶”至虎贲校尉，秩皆二千石。

〈注〉师古曰：“自中垒以下凡八校尉，城门不在此数中。”